b'\n_START_ARTICLE_\nL\'Oiseau Blanc\n_START_PARAGRAPH_\n\xc2\xabL\'Oiseau Blanc\xc2\xbb var en fransk Levasseur dobbeltdekker som forsvant i 1927 under et fors\xc3\xb8k p\xc3\xa5 \xc3\xa5 gjennomf\xc3\xb8re den f\xc3\xb8rste non-stop transatlantiske flyvning mellom Paris og New York for \xc3\xa5 konkurrere om Orteigprisen. Flyet ble fl\xc3\xb8yet av de franske flyverhelter fra f\xc3\xb8rste verdenskrig, Charles Nungesser og Fran\xc3\xa7ois Coli. Flyet tok av fra Paris 8. mai 1927 og ble sist sett over Irland. Mindre enn to uker senere gjennomf\xc3\xb8rte Charles Lindbergh med hell turen New York\xe2\x80\x93Paris med \xc2\xabSpirit of St. Louis\xc2\xbb, og gjorde krav p\xc3\xa5 prisen._NEWLINE_\xc2\xabL\'Oiseau Blanc\xc2\xbbs forsvinning blir sett p\xc3\xa5 som et av de st\xc3\xb8rste mysterier i luftfartens historie. Mange rykter har sirkulert om flyet og besetningen, men den gjengse oppfatning p\xc3\xa5 den tiden var at flyet sannsynligvis ble borte i et uv\xc3\xa6r over Atlanterhavet. Unders\xc3\xb8kelser gjort p\xc3\xa5 1980-tallet indikerer at flyet sannsynligvis n\xc3\xa5dde Newfoundland, og kan ha havarert i Maine._NEWLINE_Minnet om Nungesser og ColiIs forsvinning lever videre, blant annet i mange filmer og museer. En gate i Paris har f\xc3\xa5tt navn etter flyverne og et minnefrimerke ble utgitt i 1967. En statue ved Le Bourget minner om dette og og det st\xc3\xa5r et minnesmerke ved klippen \xc3\x89tretat hvor flyet sist ble sett i Frankrike.\n_START_SECTION_\nBakgrunn\n_START_PARAGRAPH_\nI 1919 satte hotelleier Raymond Orteig i New York opp en premie p\xc3\xa5 25 000 dollar til den f\xc3\xb8rste flyver som gjennomf\xc3\xb8rte en non-stop transatlantisk flyvning mellom New York og Paris i l\xc3\xb8pet av de neste fem \xc3\xa5r. Siden ingen hadde klart det til da, fornyet han tilbudet i 1924, da flyteknologien hadde gjort store nok fremskritt til at mange ville fors\xc3\xb8ke. De fleste ville fly fra New York til Paris, men noen franske flyvere planla \xc3\xa5 fly i motsatt retning, fra Paris til New York._NEWLINE_Fran\xc3\xa7ois Coli, en 45 \xc3\xa5r gammel og veteran fra f\xc3\xb8rste verdenskrig og mottaker av \xc3\x86reslegionen, hadde foretatt mange rekordflyvninger over og rundt Middelhavet og hadde planlagt en transatlantisk flyvning siden 1923. Hans opprinnelige plan var \xc3\xa5 fly med sin kamerat fra krigstiden, Paul Tarascon, et flyveress med 12 seire under krigen. De ble interessert i Orteigptisen i 1925, men sent 1926 ble deres Potez 25 \xc3\xb8delagt i et havari. Tarascon ble sterkt forbrent og avsto fra sin plass i flyet til fordel for den 35 \xc3\xa5r gamle Charles Nungesser, et flyveress med over 40 seire i luftkamper, den 3. h\xc3\xb8yest rangerte blant de franske ._NEWLINE_Nungesser hadde planlagt et uavhengig fors\xc3\xb8k p\xc3\xa5 en solokryssing for \xc3\xa5 vinne Orteigprisen, men diskusjoner med konstrukt\xc3\xb8ren, Pierre Levasseur, f\xc3\xb8rte til at selskapets eiere insisterte p\xc3\xa5 at Coli skulle bli med som navigat\xc3\xb8r i en ny to-seters variant av Levasseur PL.4.\n_START_SECTION_\nKonstruksjon og utvikling\n_START_PARAGRAPH_\nVed Pierre Levasseurs fabrikk i Paris arbeidet Nungesser og Coli tett med sjefsingeni\xc3\xb8r \xc3\x89mile Farret og produksjonssjef Albert Longelot med den nye dobbeltdekkeren Levasseur PL.8. Den var basert p\xc3\xa5 Levasseur PL.4, som var utviklet for A\xc3\xa9ronavale til det franske hangarskipet "B\xc3\xa9arn". PL.8 var et konvensjonelt fly bygd med en ramme av tre, kledd med stoff, med et mannskap p\xc3\xa5 to, som satt ved siden av hverandre i en \xc3\xa5pen cockpit._NEWLINE_St\xc3\xb8rre modifiseringer som ble utf\xc3\xb8rt var blant annet forsterkninger av kryssfinerskroget og fjerning av de to fremre cockpitene slik at cockpiten kunne gj\xc3\xb8res bredere slik at Nungesser og Coli satt ved siden av hverandre. Vingespennet ble \xc3\xb8kt til om lag 15 meter. To ekstra drivstofftanker ble montert bak torpedoveggen. PL.8s tre drivstofftanker kunne romme 4\xc2\xa0025 l bensin._NEWLINE_I PL.8 var flere sikkerhetstiltak iverksatt i tilfelle n\xc3\xb8dlanding p\xc3\xa5 havet. Bortsett fra sm\xc3\xa5 flott\xc3\xb8rer festet direkte p\xc3\xa5 undersiden av nedre vingepar, kunne understellet og haleskien kastes etter avgang for \xc3\xa5 redusere flyets vekt. Undersiden av skroget hadde f\xc3\xa5tt en b\xc3\xa5tlignende fasong og ble gjort vanntett for landing p\xc3\xa5 havet. Nungesser og Colis plan var \xc3\xa5 lande i sj\xc3\xb8en i New York, foran Frihetsgudinnen._NEWLINE_En W-12 Lorraine 12E Courlis 340 Hk motor med sylindrene i tre rekker i 60\xc2\xb0 vinkel mot hverandre, tilsvarende arrangementet som ble brukt i Napier Lion motorer ble installert. Motoren ble testet for \xc3\xa5 sikre at den ville vare gjennom hele turen, og var pr\xc3\xb8vekj\xc3\xb8rt i over 40 timer, mens den var i fabrikken i Paris.\n_START_SECTION_\nFlyet d\xc3\xb8pes\n_START_PARAGRAPH_\nFlyet, som ble d\xc3\xb8pt L\'Oiseau Blanc, var malt hvitt, slik at det skulle v\xc3\xa6re godt synlig om de m\xc3\xa5tte n\xc3\xb8dlande i sj\xc3\xb8en. Det var merket med den franske trikoloren med Nungessers personlige logo som flyveress fra f\xc3\xb8rste verdenskrig p\xc3\xa5malt: et d\xc3\xb8dningehode og korslagte knokler, stearinlys og en kiste p\xc3\xa5 et sort hjerte malt p\xc3\xa5 skroget. Flyet hadde ingen radio, da datidens radioer ble ansett som s\xc3\xa5 up\xc3\xa5litelige at det ikke var verdt den ekstra vekten. Navigering ble gjort etter stjernene, en av Colis spesialiteter fra sine tidligere flyvninger i Middelhavsomr\xc3\xa5det._NEWLINE_Ytterligere en PL-8 utstyrt med en Hispano-Suiza 12M, 500\xc2\xa0Hk motor ble bygget i 1928.\n_START_SECTION_\nOperativ historie\n_START_PARAGRAPH_\nI april 1927 ble PL.8-01 fraktet fra fabrikken slik at Nungesser kunne begynne en serie med tester for \xc3\xa5 fastsl\xc3\xa5 flyets ytelser. De fleste av disse ble utf\xc3\xb8rt rundt Villacoublay og Chartres. Selv om full last med drivstoff aldri ble fraktet under en flight, n\xc3\xa5dde han en fart p\xc3\xa5 207\xc2\xa0km/t og en h\xc3\xb8yde p\xc3\xa5 4 900 m._NEWLINE_Evalueringene var vellykket gjennom hele pr\xc3\xb8veperioden, uten at st\xc3\xb8rre endringer ble n\xc3\xb8dvendig. Det eneste tilfelle var at en brann br\xc3\xb8t ut i hangaren hvor PL.8-01 hadde blitt lagret. Brannmerket stoff p\xc3\xa5 \xc3\xb8vre vingepar ble resultatet, dette ble reparert kort tid etterp\xc3\xa5. Den 7. mai 1927, etter alle tester blitt gjennomf\xc3\xb8rt kunne flyet klargj\xc3\xb8res for sin rekordfors\xc3\xb8k, og ble fl\xc3\xb8yet fra Villacoublay til Le Bourget.\n_START_SECTION_\nTransatlantisk fors\xc3\xb8k\n_START_PARAGRAPH_\nNungesser og Coli tok av fra fra Le Bourget flyplass i Paris, med kurs for New York, klokken 5:17 om morgenen den 8. mai 1927. Deres PL.8-01 veide 5 000\xc2\xa0kg ved takeoff, noe som var ekstremt tungt for et en-motors fly. Det gikk bare s\xc3\xa5vidt klar av en rekke med tr\xc3\xa6r ved enden av plassen. Sammen med en eskorte av franske jagerfly svingte Nungesser og Coli tilbake til flyplasen i lav h\xc3\xb8yde som planlagt og kastet understellet._NEWLINE_Den planlagte rute ville f\xc3\xb8lge en storsirkel som ville ha tatt dem over den den engelske kanal, over den sydvestre delen av England og Irland, over Atlanterhavet til Newfoundland, s\xc3\xa5 mot syd, over Nova Scotia, til Boston, og til slutt landing p\xc3\xa5 sj\xc3\xb8en i New York._NEWLINE_Flyet ble eskortert til Frankrikes kyst av fire milit\xc3\xa6rfly ledet av kaptein Venson, og observert i kystbyen \xc3\x89tretat. En observasjon ble gjort av kommanderende offiser p\xc3\xa5 den britiske ub\xc3\xa5ten H50 som skrev et notat i sin logg at han hadde observert en dobbeldekker i 300 m h\xc3\xb8yde, 20 nautiske miles sydvest av The Needles p\xc3\xa5 Isle of Wight. I Irland ble et fly observert av en innbygger i byen Dungarvan og en katolsk prest rapporterte en observasjon over landsbyen Carrigaholt. Siden ble ingen flere verifiserte observasjoner gjort._NEWLINE_Skarer av mennesker samlet seg i New York for \xc3\xa5 se den historiske ankomsten med titusener av mennesker samlet i Battery Park i Manhattan for \xc3\xa5 ha god sikt mot Frihetsgudinnen hvor flyet skulle lande. Rykter sirkulerte om at \xc2\xabL\'Oiseau Blanc\xc2\xbb hadde blitt observert langs sin rute, i Newfoundland, eller over Long Island. I Frankrike kunne noen aviser rapportere at Nungesser og Coli hadde ankommet trygt i New York, noe som skapte en b\xc3\xb8lge av fransk patriotisme. \xc2\xabL\'Oiseau Blanc\xc2\xbb hadde fraktet en betydelig mengde med drivstoff, 4 000 l som kunne ha gitt dem om lag 42 timer i luften. Etter at den tiden hadde g\xc3\xa5tt, uten noen meldinger om flyets skjebne, m\xc3\xa5tte man innse at flyet var tapt. I Frankrike ble publikum skandalisert av aviser, slike som La Presse som hadde trykt falske rapporter om flyets ankomst, og sinne ble rettet mot de involverte selskaper, med demonstrasjoner i gatene._NEWLINE_I tiden like etter deres forsvinning, ble en internasjonal unders\xc3\xb8kelse iverksatt for \xc3\xa5 finne Nungesser og Coli. Aviation Digest sponset en velkjent pilot, Floyd Bennett, for \xc3\xa5 lete i omr\xc3\xa5det mellom New York og Newfoundland i ni dager. Canadian Ministry of Lands and Forests sendte ogs\xc3\xa5 ut to letefly (det ene havarerte). Letemannskaper omfattet den franske marine, U.S. Navy og Royal Canadian Navy som lette langs ruten, inklusive Labrador, nord\xc3\xb8stkysten av USA og omr\xc3\xa5det rundt St. Lawrence-elven. Uten noe tegn til fly eller flyvere ble videre leting avlyst._NEWLINE_Tolv dager etter Nungesser og Colis avreise fl\xc3\xb8y Charles Lindbergh alene med Spirit of Saint Louis. Han tok av fra New York p\xc3\xa5 sin ber\xc3\xb8mte ferd. Etter 33 timer og 30 minutter i lufta fikk han en helts velkomst da han landet i Paris, selv om franskmennene s\xc3\xb8rget over tapet av Nungesser og Coli.\n_START_SECTION_\nMysteriet\n_START_PARAGRAPH_\nDen gjengse oppfatning var at L\'Oiseau Blanc havarerte i Atlanterhavet p\xc3\xa5 grunn av en kraftig kastevind. Ikke desto mindre hevdet 12 vitner i Newfoundland og Maine \xc3\xa5 ha h\xc3\xb8rt flyet da det passerte. Beboere i Harbour Grace, Newfoundland rapporterte \xc3\xa5 ha sett et hvitt fly sirkle i t\xc3\xa5ke og skodde sent den 9. mai 1927. Da intet fly fantes p\xc3\xa5 \xc3\xb8ya og ingen overflyvning var rapportert skrev de lokale aviser om "mysteriefly" . Hvis disse historiene var sanne, ville det bety at flyet l\xc3\xa5 langt etter ruten, da de i s\xc3\xa5 fall hade fl\xc3\xb8yet i 40 timer. Denne forsinkelse kunne forklares da flyet fl\xc3\xb8y mot den fremherskende vindretningen. Fiskere p\xc3\xa5 Newfoundlandkysten rapporterte at v\xc3\xa6ret hadde sl\xc3\xa5tt om til kulde og d\xc3\xa5rlig v\xc3\xa6r som kunne ha for\xc3\xa5rsaket forsinkelsen. I mai 1927 fant den amerikanske kystvakten en flyvinge i Napeague Bay ved Fort Pond Bay i Long Island Sound. Det ble ogs\xc3\xa5 rapportert at vrakdeler var sett 200 miles utenfor New Yorks kyst i august 1927._NEWLINE_Mange rykter svirret om flyets forsvinning, inklusive en teori om at flyverne var blitt skutt ned av spritsmuglere i smuglerb\xc3\xa5ten Amistad med tommyguns, s\xc3\xa5 vel som en teori om at Nungesser og Coli fremdeles var i live, og bodde hos indianere i Canada. I 1930 sirkulerte rykter om at L\'Oiseau Blancs motor var funnet i Maine, men intet kunne bekreftes. Senere historier dukket opp i 1948 atcariboujegere og pelsjegere hadde funnet flyvraket i Great Gull Pond i Newfoundland.\n_START_SECTION_\nFornyet interesse\n_START_PARAGRAPH_\nEn ny runde med interesse omkring L\'Oiseau Blanc begynte p\xc3\xa5 1980-tallett, etter freelance forfatter Gunnar Hansen fra Northeast Harbor, Maine, gransket og fant og publiserte en artikkel i juni 1980 utgaven av Yankee Magazine, med tittelen The Unfinished Flight of the White Bird. Det dukket ogs\xc3\xa5 opp historier i 1948, etter beretninger fra reinsjegere og pelsjegere som skulle ha funnet vrakdeler fra fly i Great Gull Pond i Newfoundland._NEWLINE_En fornyet interesse for L\'Oiseau Blanc ble vekket i 1980-\xc3\xa5rene, etter at frilansskribenten Gunnar Hansen fra Maine, gjorde unders\xc3\xb8kelser og publiserte en artikkel i juni 1980-utgaven av Yankee Magazine, med tittelen "The Unfinished Flight of the White Bird". Hansen skrev om Anson Berry (d. 1936), en eneboer som bodde i Machias, Maine, som hevdet at han om kvelden 9. mai 1927 h\xc3\xb8rte et fly med motorproblemer over den isolerte leiren hans ved Round Lake i Maine. Berry hadde ikke v\xc3\xa6rt istand til \xc3\xa5 se flyet p\xc3\xa5 grunn av t\xc3\xa5ke og lave skyer, men hadde h\xc3\xb8rt noe som h\xc3\xb8rtes ut som et havari eller n\xc3\xb8dlanding i det fjerne. Berry fors\xc3\xb8kte \xc3\xa5 lokalisere havaristedet, men lyktes ikke. Hansen og andre gjorde omfattende unders\xc3\xb8kelser p\xc3\xa5 1980-tallet og fant flere andre vitner som mintes \xc3\xa5 ha h\xc3\xb8rt flyet p\xc3\xa5 dets rute fra Nova Scotia og ned til det \xc3\xb8stlige Maine den dagen._NEWLINE_I 1984 gjorde den franske regjering en unders\xc3\xb8kelse og konkluderte med at det var mulig at flyet hadde n\xc3\xa5dd Newfoundland. I 1989 fremmet NBC i sin TV-serie Unsolved Mysteries en teori om at de to flyvere hadde kommet over havet, men havarerte og omkom i Maines skoger. En av Nungessers slektninger, William Nungesser, foretok flere turer til Maine for \xc3\xa5 lete, han fokuserte sin energi p\xc3\xa5 nordsiden av Round Lake Hills i Washington County i Maine, og i omr\xc3\xa5det rundt Lake Winnipesaukee._NEWLINE_Den kjente forfatteren Clive Cussler og hans NUMA fors\xc3\xb8kte ogs\xc3\xa5 \xc3\xa5 l\xc3\xb8se mysteriet, og lette etter flyet i Maine og i Newfoundland. De gjorde flere bes\xc3\xb8k p\xc3\xa5 1980-tallet, og intervjuet dusinvis av eldre vitner: jegere, fiskere og andre som sa de hadde sett eller h\xc3\xb8rt flyet passere i 1927. NUMA-ekspedisjonen ble kalt "Midnight Ghost", etter Lindberghs sitat i sin bok  The Spirit of St. Louis, hvor han sa at Nungesser og Coli hadde \xc2\xabvanished as midnight ghosts\xc2\xbb. I 1992 reiste dykkere til Newfoundland og fors\xc3\xb8kte \xc3\xa5 lokalisere og lete etter vrak i Great Gull Pond, men fant ingenting, og var ikke engang sikre p\xc3\xa5 om de hadde funnet den rette innsj\xc3\xb8en. Andre innsj\xc3\xb8er ble ogs\xc3\xa5 unders\xc3\xb8kt fra Machias til Chesterfield i Maine._NEWLINE_Flere deler ble funnet, og selv om det ikke var tilstrekkelig til \xc3\xa5 trekke noen endelig konklusjon, pekte de i retning at L\'Oiseau Blanc hadde n\xc3\xa5dd det amerikanske kontinentet. Lite av flyet ville v\xc3\xa6re igjen siden det  hovedsakelig var bygget av kryssfiner og canvas. De deler som mest sansynlig ville ha t\xc3\xa5lt tidens tann, ville ha v\xc3\xa6rt motoren og drivstofftankene av aluminum. I Maine ble deler av stag og trevirke tilsvarende det som ble brukt i bygging av flyet funnet. Motordeler i metall som ikke var typiske for USA eller Kanada ble ogs\xc3\xa5 funnet n\xc3\xa6r byen Machias. To lokale innbyggere beskrev et stort metallobjekt som \xc2\xaba really big motor\xc2\xbb som hadde blitt trukket ut av skogen for \xc3\xa5 bli berget, langs en sti anlagt for skogsdrift._NEWLINE_I 2011 rapporterte Wall Street Journal at et uoffisielt fransk team fokuserte p\xc3\xa5 teorien om at flyet havarerte utenfor Canadas kyst etter \xc3\xa5 ha fl\xc3\xb8yet over Newfoundland.\n_START_SECTION_\nArven\n_START_PARAGRAPH_\nL\'Oiseau Blancs forsvinning har blitt kalt \xc2\xabthe Everest of aviation mysteries\xc2\xbb. TIGHAR, International Group for Historic Aircraft Recovery, har kalt flyet \xc2\xabHistory\'s Most Important Missing Airplane\xc2\xbb. Det har blitt hevdet at dersom flyvningen hadde v\xc3\xa6rt vellykket, ville ikke Lindbergh kunnet konkurrere om Orteigorisen, som var den eneste grunnen til hans fors\xc3\xb8k. Da Lindbergh lykkedes med sin egen flyvning over Atlanterhavet, fikk han internasjonal oppmerksomhet for sin bedrift, muligens forsterket p\xc3\xa5 grunn av \'L\'Oiseau Blancs forsvinning, som skjedde bare dager tidligere. Det er ogs\xc3\xa5 antydet at det var Lindberghs historiske suksess som ga et stort oppsving for den amerikanske flyindustrien._NEWLINE_Et monument ble reist i \xc3\x89tretat i 1927 for \xc3\xa5 markere det siste stedet hvor flyet ble observert i Frankrike, men det ble \xc3\xb8delagt i 1942 av den tyske okkupasjonsmakten. Et nytt 24 m h\xc3\xb8yt monument, "Monument Nungesser et Coli" ble reist i 1963 p\xc3\xa5 toppen av en av klippene. Det er ogs\xc3\xa5 et museum i n\xc3\xa6rheten._NEWLINE_Et annet monument i Frankrike ble avduket 8. mai 1928 p\xc3\xa5 Le Bourget flyplass. P\xc3\xa5 en plakett er innskrevet A ceux qui tent\xc3\xa8rent et celui qui accomplit (overs:\xc2\xabTil de som pr\xc3\xb8vde, og til den som lyktes\xc2\xbb). Det franske postvesen ga ut et minnefrimerke i 1967, 40 \xc3\xa5r etter flyvningen for \xc3\xa5 minnes Nungesser og Colis fors\xc3\xb8k. En gate ved Stade Jean-Bouin i 16. arrondissement i Paris, "Rue Nungesser et Coli\xc2\xbb har navn etter flyverne._NEWLINE_I 1928 fikk flere innsj\xc3\xb8er i Ontario navn etter flyvere som hadde omkommet i 1927, vesentlig etter flyvere som hadde omkommet under Atlanterhavsflyvninger. Blant disse er Coli Lake (51\xc2\xb019\xe2\x80\xb2N 93\xc2\xb035\xe2\x80\xb2V) og Nungesser Lake (51\xc2\xb029\xe2\x80\xb2N 93\xc2\xb031\xe2\x80\xb2V)._NEWLINE_I 2008 var flyets understell, som er de eneste bekreftede gjenv\xc3\xa6rende delene av flyet, utstilt i Mus\xc3\xa9e de l\'Air et de l\'Espace (Det franske fly og romfartsmuseum) p\xc3\xa5 flyplassen Le Bourget i Paris, stedet hvor L\'Oiseau Blanc tok av.'